b'\n_START_ARTICLE_\nPsychopomps\n_START_PARAGRAPH_\nPsychopomps var et dansk industrial dance-band, som debuterede i 1990 med EP\'en More DK og den efterf\xc3\xb8lgende LP Assassins DK United p\xc3\xa5 danske Slop Pail Records. Deres h\xc3\xa5rdtpumpede musikalske stil og de tankeprovokerende og h\xc3\xa5rde tekster medvirkede til en vis umiddelbar opm\xc3\xa6rksomhed og et vist r\xc3\xb8re i de danske medier i en tid, hvor selv de store dagblade havde et vist fokus p\xc3\xa5 denne nye elektroniske danske undergrund, der udover Psychopomps bl.a. talte navne som Le\xc3\xa6ther Strip og Birmingham 6. Ogs\xc3\xa5 i Danmarks Radio var der i en tid stor fokus p\xc3\xa5 bandet, og sange som "Godshit" og "Drunk City" fra More DK var ofte at h\xc3\xb8re p\xc3\xa5 P3._NEWLINE_Efterf\xc3\xb8lgende blev de to debutplader og bandets efterf\xc3\xb8lgende Maxi-single Godshit udgivet p\xc3\xa5 licens p\xc3\xa5 det legendariske tyske pladeselskab Zoth Ommog, hvormed bandet senere skrev kontrakt og udgav deres n\xc3\xa6ste LP Pro-Death Ravers og EP\'en In The Skin i de efterf\xc3\xb8lgende \xc3\xa5r samt de to LP\'er Six Six Six Nights In Hell i 1995 og Fiction Non Fiction i 1998. Derudover udgav Psychopomps i 1996 First Blood, som er et indblik i bandets tidlige dage, og som indeholder u-udgivede sange og demoversioner fra tiden 1989-1990._NEWLINE_Bortset fra albummet Fiction Non Fiction er bandets LP\'er desuden udgivet i USA p\xc3\xa5 Cleopatra Records, hvorfra de stadig s\xc3\xa6lges i dag._NEWLINE_I 2004 medvirkede Psychopomps desuden p\xc3\xa5 soundtracket til den episke gyser Saw med nummeret "Wonderful World". Soundtracket blev udgivet i USA p\xc3\xa5 Koch Entertainment og senere udgivet i resten af verden via Roadrunner Records. Begge versioner indeholder Psychopomps-sangen, som originalt er at finde p\xc3\xa5 albummet Six Six Six Nights In Hell, der udkom hele 9 \xc3\xa5r tidligere.'